Benny Engelbrecht (S), 2012-10-25:
Det var jo kort og præcist fra Venstres ordfører.
Vækstfonden har siden 1992 givet danske virksomheder mulighed for at realisere deres vækstplaner.
Fonden har spillet en væsentlig rolle i forhold til at medfinansiere vækst og fornyelse i Danmark.
Og her i år 2012 er Vækstfondens virke vigtigere og mere relevant end nogen sinde før.
Det er et interessant studium at se tilbage på forspillet til Vækstfondens tilblivelse.
Danmark stod i 1991 med en tårnhøj arbejdsløshed, og den daværende næstformand for Socialdemokraterne, hr. Poul Nyrup Rasmussen, udarbejdede et forslag om at hjælpe danske vækstvirksomheder med et statsligt fond, der skulle hvile i sig selv.
Det socialdemokratiske udspil pressede den daværende regering til at tage et initiativ, der endte med det, som er den nuværende Vækstfond.
Som bekendt knækkede Nyrup de negative kurver og fik bragt Danmark tilbage på vækstsporet, da han trådte til som statsminister i 1993, og Vækstfonden var et af de mange elementer i den udvikling.
Derfor er det en særlig fornøjelse for en socialdemokrat i dag at kunne behandle et forslag, der sætter nye og udvidede rammer for fondens virke på baggrund af aftalen om udviklingspakken fra marts.
For den økonomiske krise har haft store konsekvenser for både erhvervsliv og arbejdstagere.
Vi har ikke fået det ud af de gode tider under VKO, som vi burde.
Det kan man bebrejde dem, der sad med ansvaret for det dengang, men det ændrer jo altså bare ikke på, at vi skal løse de problemer, vi står med nu – både de selvskabte og dem, der er påført os udefra.
Skal Danmark helskindet igennem krisen, er der ingen tvivl om, at vi skal skabe vækst og arbejdspladser hurtigst muligt.
Her er Vækstfonden en brik.
Rammerne for fonden skal passe til den virkelighed, dansk erhvervsliv aktuelt befinder sig i.
Det er afgørende for Vækstfondens virke, at den har den nødvendige fleksibilitet, kan handle hurtigt og effektivt og hele tiden kan lancere nye finansieringstilbud.
Derfor ønsker regeringen og forligskredsen med lovforslaget på en række områder at opdatere lov om Vækstfonden.
Med lovforslaget bliver det præciseret, at Vækstfondens kapitalindskud i små og mellemstore virksomheder og i udviklingsvirksomheder alene er begrænset af de til enhver tid gældende EU-retlige regler, medmindre der fra dansk side ønskes yderligere begrænsninger.
Der er et stigende behov for, at Vækstfonden udfører aktiviteter, der rækker længere ud end til udelukkende at medfinansiere, som naturligvis er Vækstfondens fornemste opgave.
For at imødekomme det behov, åbner lovforslaget op for, at Vækstfonden fremadrettet kan udføre kapitalforvaltningsopgaver og lignende relevante tjenesteydelser.
Ydelserne skal selvfølgelig passe ind under Vækstfondens formålsbestemmelser.
Helt konkret skrives det ind i lovgivningen, at Vækstfonden skal kunne administrere investeringer, der finansieres af andre.
Rollen som kapitalforvalter varetager Vækstfonden allerede i dag i sin funktion som sekretariat for Dansk Vækstkapital.
Sidst, men ikke mindst, lægger lovforslaget op til, at der sker en professionalisering af Vækstfondens bestyrelse, og at reglerne for at udpege bestyrelsesmedlemmer forenkles.
Jeg har noteret mig, at der kun er modtaget et enkelt høringssvar vedrørende lovforslaget.
Det skyldes dog ikke, at der har været kort høringsfrist, skal jeg understrege.
Det kom fra Finansrådet, der ønskede en præcisering af lovteksten, hvilket er blevet taget til efterretning.
Derudover har lovforslaget altså ikke givet anledning til spørgsmål eller kommentarer fra de høringsberettigede parter.
Vækstfonden har i samarbejde med private investorer siden 1992 medfinansieret vækst i mere end 4.100 danske virksomheder for et samlet tilsagn på 11,4 mia. kr.
Og med de forbedrede rammevilkår i det aktuelle lovforslag skulle udviklingen gerne fortsætte og stige.
Forslaget skal ses i sammenhæng med den styrkelse af Vækstfonden, der er sket i de senere år, bl.a. med udvidelsen af vækstkautionsordningen, rollen som sekretariat for Dansk Vækstkapital og nu senest Vækstfondens mulighed for at kunne optage lån for at være i stand til at tilbyde ansvarlige lån samt med regeringens lovforslag, kreditpakken, om, at Vækstfonden skal kunne yde efterstillede lån. Lovforslaget er fuldt i tråd med både regeringsgrundlaget og udviklingspakken fra marts 2012. Socialdemokraterne støtter forslaget.